Neuvoston asetuksen (ETY) N:o 2408/92 4 artiklan 1 kohdan a alakohdan mukainen komission tiedonanto

Yhdistyneen kuningaskunnan tekemä muutos julkisen palvelun velvoitteisiin Glasgow'n ja Campbeltownin sekä Glasgow'n ja Tireen välisessä säännöllisessä lentoliikenteessä

(1999/C 355/03)

(ETA:n kannalta merkityksellinen teksti)

1. Yhdistynyt kuningaskunta on päättänyt muuttaa säännöllistä lentoliikennettä Glasgow'n ja Campbeltownin sekä Glasgow'n ja Tireen välisillä reiteillä koskevia julkisen palvelun velvoitteita, jotka on julkaistu yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti 21 päivänä joulukuuta 1996 Euroopan yhteisöjen virallisen lehden C 387 sivulla 6.

2. Muutetut julkisen palvelun velvoitteet ovat seuraavat:

- Vähimmäisvuorovälien osalta

- kaksi meno- ja paluulentoa päivässä paitsi lauantaisin ja sunnuntaisin Glasgow'n ja Campbeltownin välillä

- yksi meno- ja paluulento päivässä paitsi sunnuntaisin Glasgow'n ja Tireen välillä.

(Yksi päivittäisistä lennoista Glasgow'n ja Campbeltownin välisellä reitillä voidaan yhdistää Glasgow'n ja Tireen väliseen reittiin maanantaista perjantaihin. Erillistä lentoreittiä Glasgow'n ja Tireen välillä on liikennöitävä lauantaisin).

- Kapasiteetin osalta

- Glasgow'n ja Campbeltownin välistä reittiä on maanantaista perjantaihin liikennöitävä koneella, jossa on vähintään 13 matkustajapaikkaa (Glasgow'sta Campbeltowniin) ja jossa on vähintään 15 matkustajapaikkaa (Campbeltownista Glasgow'hun),

- jos kyseessä ei ole yhdistelmäreitti Glasgow'n ja Campbeltownin välisen reitin kanssa, Glasgow'n ja Tireen välistä reittiä on maanantaista perjantaihin liikennöitävä koneella, jossa on vähintään 13 matkustajapaikkaa (Glasgow'sta Tireehen) ja jossa on vähintään 15 matkustajapaikkaa (Tireestä Glasgow'hun),

- Glasgow'n ja Tireen välistä reittiä on lauantaisin liikennöitävä koneella, jossa on vähintään 9 matkustajapaikkaa (Glasgow'sta Tireehen) ja jossa on vähintään 14 matkustajapaikkaa (Tireestä Glasgow'hun), ja

- Glasgow'n ja Campbeltownin sekä Glasgow'n ja Tireen välistä yhdistelmäreittiä on maanantaista perjantaihin liikennöitävä koneella, jossa on vähintään 13 matkustajapaikkaa menomatkalla Glasgow'sta ja jossa on vähintään 15 matkustajapaikkaa paluumatkalla Glasgow'hun.

(Nykyinen lentoliikenteen harjoittaja varaa yhden matkustajapaikan postilaitokselle kaikilla menoreiteillä Glasgow'n ja Tireen välillä). Tämä edellyttää kuitenkin erillisiä sopimusjärjestelyjä).

- Hintojen osalta

- menolipun hinta Glasgow'n ja Campbeltownin välisellä reitillä saa olla enintään 52 puntaa (ilman lentomatkustajaveroa), joka on enimmäishinta myös lennettäessä toisen lentokentän kautta, eli kun kyseessä on Campbeltownin ja Tireen reittien yhdistelmä, ja

- menolipun hinta Glasgow'n ja Tireen välisellä reitillä saa olla enintään 77 puntaa (ilman lentomatkustajaveroa), joka on enimmäishinta myös lennettäessä toisen lentokentän kautta, eli kun kyseessä on Tireen ja Campbeltownin reittien yhdistelmä.

Reittien enimmäishintaa voidaan korottaa Yhdistyneen kuningaskunnan kuluttajahintaindeksin (kaikki kohdat) tai tämän indeksin seuraajan mukaisesti kerran vuodessa, sen jälkeen kun Skotlannin asioista vastaavat ministerit ovat antaneet siihen kirjaliisesti luvan.

Hintoihin ei saa tehdä muita muutoksia ilman Skotlannin asioista vastaavien ministereiden etukäteen antamaa kirjallista lupaa.

Kummankin reitin uudesta enimmäishinnasta on ilmoitettava Yhdistyneen kuningaskunnan siviili-ilmailuviranomaiselle sekä Euroopan komissiolle, joka voi julkaista ne Euroopan yhteisöjen virallisessa lehdessä.